**АНТОЛОГИЯТА „ТРЕТА ВИЕНСКА ШКОЛА“ –**

**СЪВРЕМЕННА МУЗИКАЛНО-ЗВУКОЗАПИСНА ЛАБОРАТОРИЯ**

*Бистра Диляноф,*

*композитор и диригент*

Антологията „Трета виенска школа“ се роди в резултат на една поръчка от Австрийското посолство за звукозапис на компактдиск, който да запознае широката общественост с композиционната техника на т.нар. Трета виенска школа[[1]](#footnote-1) и нейните музикални постижения.

Звукозаписът беше изключително отговорна задача, свързана с множество предизвикателства. И докато качеството на изпълнение зависеше от диригента, оркестъра и солистите, то звуковият дизайн, автентичното и чисто звучене, както и най-високото качество на звуковия продукт, предназначен западноевропейската публика с нейните високи изисквания, бяха изцяло в ръцете на звукозаписния екип, в който доц. д-р Кремена Ангелова имаше ключова роля.

Първият диск от антологията включваше атонална темперирана музика за струнни инструменти. Част от музиката беше възстановка от скици на партитури на Щайнбауер, без определени щрихи, динамика или каквито и да било указания от композитора. Постарахме се с чисто музикантска логика да формираме фрази и динамика, но атоналното звучене и специфичната с нестандартни тежнения хармония на Щайнбауер беше сложна задача. Съвместно с Кремена Ангелова успяхме да подредим тази своеобразна мозайка от звуци и хармонии, като следвахме музикалната логика и естетика на звука. Високият професионализъм и ерудиция Кремена Ангелова като тонрежисьор ни позволи да постигнем качество, което беше оценено на най-високо ниво и след поръчката на първия диск последва втора поръчка, този път със световно известните солисти проф. Хайди Литчауер и Елизабет Мьост. Тук се сблъскахме с ново предизвикателство, а именно – изключителното качество на инструментите на солистите: сребърна флейта и едно от най-известните виолончела на стари италиански майстори. Разликата в звука на оркестъра и тази на солистите изискваха специфични технически и звукозаписни умения, с които Кремена Ангелова се справи блестящо. Отзивите от солистите след съвместната ни работа бяха вдъхновяващи. Проф. Литчауер заяви, че винаги би работила с този екип при всеки наш проект или възможност. И двата диска са включени в дискографията на проф. Хайди Литчауер и Елизабет Мьост.

Най-удовлетворяващото признание беше представянето на Антологията „Трета виенска школа“ в тържествената зала на Министерство на културата и образованието на Република Австрия, със съдействието на българското Министерство на външните работи То се проведе с участието на видни австрийски композитори и музиковеди, както и на местни културни институции, които изрично подчертаха ролята на звукозаписния екип и лично на доц. д-р Кремена Ангелова в този своеобразен научен експеримент в западната съвременна музикална теория и практика.

1. Това е название на група съвременни композитори, които работят по метода на Йозеф Хауер, продължен от Отомар Щайнбауер (1895 – 1962), който е приеман за основател на школата. Авторката на настоящата статия, Бистра Диляноф, е от композиторите в тази група (б.ред.). [↑](#footnote-ref-1)